गुड़िया के विदा होते ही बुआ फफक पड़ी थीं। उनके पति स्टेशन के लिए निकल गए थे। न ही बुआ ने उन्हें रुकने के लिए कहा, न ही उनके चेहर पर ऐसे कोई भाव दिखे। काफी देर रोने के बाद शांत हुई थीं बुआ। ऐसा लगा जैसा बरसों के गुबार आज आंखों के रास्ते बह गए थे। बेहद शांत दिख रही थीं वह। शाम होते-होते सारे मेहमान चले गए थे। जो रह गए थे, वे भी दूसरे रिश्तेदारों से मिलने चले गए थे। एकदम अकेली रह गई थीं बुआ। बुआ मैं भी चलूं? धीमी आवाज में मैंने पूछा। तू एक मिनट रुक मैं अभी आई। थोड़ी देर में मिठाई का बड़ा पैकेट लेकर बुआ बाहर्र आइं। ये ले। तूने कुछ नहीं खाया इनमें से। बस भाग-दौड़ में ही लगी रही।